ዳውሮን መጎብኘት ብዙ መማር ነው። ብዝሀነትን የሚያከብር፣ ተፈጥሮን እና ታሪክን ጠብቆ የማቆየት ባህል ያለው የአንድነት ተምሳሌት መሆን የሚችል ዞን ነው። በዚህ አካባቢ በርካታ የአገር በቀል እውቀት አለ። ቅን ህዝብ ታሪኩን እና አገሩን የሚወድ ህበረተሰብም አላት ዳውሮ። የታሪክ፣ የባህል የተፈጥሮ ተመራማሪዎች የማህበረሰቡን እሴቶች በቦታው ላይ በመገኘት የማጥናት ኃላፊነት ሊወስዱ ይገባል። የክልሉ እና የፌደራል ባህልና ቱሪዝም መስሪያ ቤቶች ቀጥተኛ ኃላፊነት በመውሰድ የዳውሮ ሀብት እንዲለማ፣ የቱሪስት መዳረሻ እንዲሆን ሊሰሩ ይገባል። አለም የተቸገረበት እና መድሀኒት ያጣበት በሽታ በዳውሮ ሊፈወስ ይችላል። ማን ያውቃል? ለዚህ ግን የህክምና ባለሙያዎች የዳውሮ አባቶች የሚቀምሟቸውን ባህላዊ መድሀኒቶች በስፍራው በመገኘት መመርመር እና ማጥናት ይኖርባቸዋል።